Къэбэрдей-Балъкъэрым накъыгъэм и 15 пщIондэ щыпащэ ягъэувауэ щыта мардэхэм
Къэбэрдей-Балъкъэрым и Iэтащхьэ КIуэкIуэ Казбек Instagram сетым щиIэ напэкIуэцIымкIэ захуигъэзащ республикэм щыпсэухэм, КъБР-м и цIыхухэр узыфэм щыхъума хъун папщIэ ягъэува мардэхэм къытекIыжыным хуэунэтIауэ адэкIэ зэфIэгъэкIыпхъэхэм я IуэхукIэ.
ЩIыналъэм и УнафэщIым къыхигъэщащ ягъэува мардэхэм хуэм-хуэмурэ укъытекIыж щыхъуну щытыкIэр «Роспотребнадзор» IуэхущIапIэм белджылыуэ къызэригъэлъэгъуар — ар узыфэр зэуалIэхэм я бжыгъэм хэщIынырщ, сымаджэхэм щеIэзэн гъуэлъыпIэ лейхэр щыIэнырщ, республикэм исхэм ящыщу тестхэр зрагъэтахэм я бжыгъэм хэгъэхъуэнырщ. Сымаджэщхэм гъуэлъыпIэ нэщIу яIэмрэ тестхэр зрагъэтахэмрэ я бжыгъэмкIэ республикэм ехъулIэны-гъэфIхэр иIэщ. Сымаджэ хъухэм я бжыгъэм и гугъу пщIымэ, мы зэманым узыфэр зэуэлIауэ махуэ къэс наIуэ къэхъур зы мардэм зэрытетыр къагъэлъагъуэ къэпщытэныгъэхэм. А щытыкIэр яхуэхъумэмэ, е сымаджэ хъуауэ къахутэхэр нэхъ мащIэ хъууэ хуежьэмэ, и гугъу пщIы хъунущ цIыхухэм захъумэжын папщIэ ягъэува мардэхэм хуэм-хуэмурэ къытекIыным яужь ихьэным. Абы къыхэкIыу унафэ къащтащ нэхъ пасэу ягъэува мардэхэм 2020 гъэм накъыгъэм и 15 пщIондэ къыпащэну.
КIуэкIуэ Казбек цIыхухэм захуигъэзащ ягъэува мардэхэм тетыну, узыфэм ущызыхъумэ Iэмэпсымэхэр къагъэсэбэпыну. Узыфэм зэрызыщахъумэ нэкIуIупхъуэхэр щхьэусыгъуэ зэхуэмыдэхэм къыхэкIыу къызыхуэмыщэхухэм ахэр жылагъуэ транспортым, сату щIыпIэхэм пщIэншэу щыхуагуэшыну унафэ къащтащ.
«Ягъэува мардэхэр нэхъ псынщIэу Iутхыжыныр нобэ фэрэ дэрэщ зэлъытар. Аращи, шынагъуэншагъэм къиубыд мардэ псори дывгъэгъэзащIэ, зыр адрейм, ди Iыхьлыхэмрэ благъэхэмрэ дахуэвгъэсакъ, Iэмал зэриIэкIэ гъунэгъу зызэхуэдвмыгъэщI, дызэкIэлъывмыгъакIуэ — абы дэ Iэмал къыдитынущ мардэм дыкъикIыным дыхуэзышэну япэ лъэбакъуэр псынщIэ дыдэу тчынымкIэ. Иджы-ри тIэкIу зыхуэдвгъэгъэшэчыж. Сэ къызгуроIуэ фызэрезэшар, ауэ а псори ди къарум къихьынущ. СызэрызэхэфщIыкIым папщIэ фIыщIэ фхузощI», — къыхигъэщащ КIуэкIуэ Казбек.
КъБР-м и Iэтащхьэм апхуэдэуи къыхигъэщащ хуэмыщIауэ псэухэм защIэгъэкъуэным хуэунэтIа лэжьыгъэм адэкIи зэрыпащэнур. КъимыдэкIэ, къэралым и Президентым игъэувауэ цIыхухэм ира-тын хуей мылъкур икIэщIыпIэкIэ абыхэм яIэрыхьа хъун папщIэ щIыпIэм къыщащтэн хуей мардэ-хабзэ актхэр пхыгъэкIыным хуэунэтIа лэжьыгъэри шэщIауэ ирагъэкIуэкIынущ.
КъБР-м и Iэтащхьэмрэ Правительствэмрэ я пресс-IуэхущIапIэ.
